Eksodus 5 ABA - Moses en Aäron het na die farao toe - Bible Search
Eksodus 4 Eksodus 6
Moses praat met die farao – die volk moet harder werk
1Moses en Aäron het na die *farao toe gegaan en hulle het vir hom gesê: "Die Here, die God van Israel, sê: 'Jy moet my volk laat gaan sodat hulle vir My 'n fees kan vier in die woestyn.' "
2Maar die farao het gesê: "Wie is die Here en hoekom moet ek na Hom luister? Hoekom moet ek die Israeliete laat gaan? Ek ken nie die Here nie en ek sal ook nie die Israeliete laat gaan nie."
3Moses en Aäron sê toe: "Die God van die *Hebreërs het aan ons *verskyn. Laat ons asseblief in die woestyn ingaan, so ver soos 'n mens in drie dae kan loop. Ons moet vir ons God die Here *offers gaan bring, anders sal Hy ons straf, Hy sal siektes en oorlog stuur."
4Maar die koning van Egipte het vir Moses en Aäron gesê: "Hoekom neem julle die mense weg van hulle werk? Hulle moet gaan werk. 5Hier is baie Israeliete in die land. Julle moet hulle nie laat ophou werk nie!"
6Die farao het daardie dag vir die mense wat die *slawe oppas, en vir die voormanne gesê: 7"Julle moenie vir die volk strooi gee om bakstene te maak soos voorheen nie. Hulle moet self strooi gaan optel, 8en julle moet vir hulle sê hulle moet soveel stene maak soos voorheen. Hulle mag nie minder stene maak nie. Hulle is lui, dit is hoekom hulle aanhou sê hulle wil vir hulle God offers gaan bring. 9Julle moet die werk swaar maak vir die manne, sodat hulle kan werk en nie tyd het om te luister na leuens nie."
10Die slawe-oppassers en die voormanne het toe vir die Israeliete gaan sê: "Die farao het gesê hy sal nie meer vir julle strooi gee nie. 11Julle moet self strooi gaan soek, maar julle werk word nie minder nie."
12Die Israeliete het oral in Egipte strooi gaan soek. 13Die slawe-oppassers het gesê hulle moet vinnig werk. Hulle het gesê: "Julle moet elke dag soveel stene maak soos toe ons vir julle die strooi gegee het."
14Die slawe-oppassers het die voormanne van die Israeliete geslaan en gesê: "Hoekom het julle nie vandag soveel stene gemaak soos voorheen nie?"
15Die voormanne van die Israeliete het toe by die farao gaan kla en gesê: "Hoekom doen jy dit met jou werkers? 16Jy gee nie vir ons strooi nie, maar die slawe-oppassers sê vir ons: 'Maak stene!' Hulle slaan ons, maar dit is jóú mense wat verkeerd is."
17Maar die farao het gesê: "Julle is lui. Julle wil nie werk nie. Dit is hoekom julle aanhou sê julle wil vir die Here offers gaan bring. 18Nou sê ek: Gaan werk! Hulle sal nie vir julle strooi gee nie, maar julle moet soveel stene maak soos toe ek vir julle strooi gegee het."
19Die voormanne van die Israeliete het gesien hulle het 'n groot probleem, want hulle kon nie soveel stene maak soos voorheen nie.
Moses se mense is kwaad vir hom
20Toe die voormanne van die Israeliete weggaan van die *farao, kry hulle vir Moses en Aäron wat vir hulle gewag het. 21Die voormanne het vir hulle gesê: "Ons bid dat die Here julle moet straf, want julle het ons naam sleg gemaak by die farao en by sy *amptenare. Julle het hulle kwaad gemaak, en nou wil hulle ons doodmaak."
22Moses het na die Here toe gegaan en gesê: "Here, hoekom laat U dit so sleg gaan met hierdie volk? Hoekom het U my gestuur? 23Vandat ek by die farao gekom het om vir hom te sê wat U sê, gaan dit slegter met hierdie volk, maar U help hulle nie."
Die Here dink aan sy volk
24Die Here het vir Moses gesê: "Nou sal jy sien wat Ek met die *farao sal doen. Ek sal hom dwing om die Israeliete te laat gaan. Ja, ek sal hom dwing, en hy sal julle wegjaag uit sy land."